PRESSEMEDDELELSE  (lang)

Oplev cabareten ÆLDRESANGE om den tredje alder
ÆldreSange er en hyldest til den bedste alder for mange af os. Vi er færdige med det stressende arbejdsmarked, og kan selv bestemme hvordan vi vil have hverdagen til at hænge sammen. Vores støjende børn er fløjet fra reden, og vi er endnu ikke helt affældige. Bevares, der er skavanker og irritationsmomenter, men alt i alt har vi det godt.
Dette liv er skildret med finurlighed og varme i tyve sange af Niels Borup, som udover af have skrevet teksterne og melodierne, akkompagnerer og kommenterer sangerne og skuespillerne Anne-Dorte Hejlskov og Niels Vandrefalk. De kommer en tur i haven, næsten på en rejse til de varme lande, vender døden og den livgivende morfar og meget mere. 
Om de medvirkende:
Anne-Dorte Hejlskov – 75 år. Uddannet pædagog og lærer i sang og musik som bifag. Med undervisningsvirksomhed i den sydlige del af Region Sjælland. Som pensionist leder af Cirkusklub Møn for og med børn og unge.
Niels Vandrefalk - 82 år. Uddannet skuespiller på Det kgl. Teater 1965-69. Grundlægger af teatergruppen Banden 1968 og Teatret MØLLEN 1974. Enmandsteatret Vandrefalken 1979-2005. Holberg Teatret 2006-2022. Vandrefalkens Hus 2023. Skuespiller, instruktør, forfatter og shaman. 
Niels Borup – 75 år. Uddannet sceneinstruktør fra Statens Teaterskole og cand.mag. i dansk og musik. Mangeårig lærer i drama og musik på Gerlev Idrætshøjskole. Lige så lang tid konsulent i DM (Dansk Magisterforening). Siden 2000 biavler og økologisk æbleavler. Og så det løse…
Musikken veksler mellem klassisk visesang, sej blues, tango, improvisation og dvælende romance. 
Om forestillingen skrev aldringsforskeren og tidligere medlem af Etisk Råd Lotte Hvas: Livgivende, værdigt og befriende ”uperfekt”. Med et glimt i øjet og smittende selvironi.” Stig Dalager, forfatter og dramatiker supplerer:
TAK for den både humorfyldte og musikalske underholdning, der førte tankerne tilbage på en lang dansk tradition for meningsfyldt og utynget samvær omkring livets både glæder og sorger – nu i det sidste livekapitel, som vi håber vil strække sig langt.

